औरंगाबाद में इस बार भी चितौड़गढ़ ध्वस्त होने की उम्मीद नहीं दिख रही है। मुख्य मुकाबला सुशील सिंह और निखिल कुमार के बीच ही होने की उम्मीद है। सुशील सिंह भाजपा से लड़ेंगे या जदयू में घर वापसी करेंगे, अभी तय नहीं है। लेकिन एनडीए से उनकी उम्मीदवारी निर्विवाद है। निखिल कुमार को लेकर कुछ संशय बरकरार है। उनकी उम्र भी काफी हो गयी है और दो बार हार चुके हैं। इस आधार पर उनके दावे को कमजोर माना जा सकता है। लेकिन कांग्रेस के पास उनके अलावा कोई विकल्प नहीं है। यदि यह सीट राजद के कोटे में गयी तो राजद इस सीट पर यादव या कुशवाहा को मैदान में उतार सकता है। औरंगाबाद से मिल रही खबर के अनुसार, औरंगाबाद के पूर्व विधायक सुरेश मेहता भी जोर आजमाईश कर रहे हैं। इसके साथ ही औरंगाबाद जिला परिषद अध्यक्ष के पति संजय यादव भी अपनी दावेदारी को लेकर गंभीर बताये जा रहे हैं। कुल मिलाकर चितौड़गढ़ का संग्राम अभी राजपूतों की रणभूमि से आगे बढ़ता नहीं दिख रहा है। लेकिन नयी राजनीतिक संभावनाओं की तलाश भी तेजी से हो रही है।